Pretoria-aktiviste eis Zuma se kopAktiviste van die #SaveSouthAfrica-veldtog op 4 April 2017 in Pretoria (Foto: ANA) Talle aktiviste van die #SaveSouthAfrica-veldtog het Dinsdag buite die gebou van die nasionale tesourie bymekaargekom en geëis dat pres. Jacob Zuma dadelik moet bedank. Met hul groen #SaveSouthAfrica-T-hemde het die betogings naby die hoofingang van die tesourie gesing en gedans terwyl verskeie beamptes van die Suid-Afrikaanse Polisiediens en Tshwane-metropolisie die betoging gemonitor het. “Dit is ŉ opwarming vir Vrydag,” het aktivis Themba Masango gesê. “Ons is hier om Zuma te vra om te gaan. Wat ons vandag doen, is maar nog net ŉ teken van dit wat kom. Vrydag gaan die groot dag wees. Ons sien nou dat meeste vakbonde, politieke partye en burgerlike organisasies ook eis dat Zuma gaan.” Hy het gesê die boodskap oor Vrydag moet versprei word. “Vertel jou vriende waar hulle ook al is om na Pretoria te kom en na die Uniegebou op te ruk. Ons wil Zuma uit die kussings lig. Die huidige situasie is oor lewe en dood. Die gevolge sal in die toekoms gevoel word. Jong mense, julle sal 10 jaar van nou af, wanneer jy sukkel om jou kind in die universiteit te kry, wens jy het vandag opgestaan.” Die aktiviste drom al sedert Vrydag by die tesourie saam nadat Zuma die minister van finansies Pravin Gordhan en sy adjunk Mcebisi Jonas en ander ministers afgedank het. Masango het gesê die gevolge van Zuma se beleid sal die ekonomie hard tref. “Wanneer ons soos Zimbabwe is, dat ons brood moet koop met ŉ kruiwa vol geld, sal ons besef ons moes opgestaan het. Ons sal op ŉ punt kom waar jy by die bank kom, en die bank gaan sê jy kan nie jou geld onttrek nie.” Lede van Forum 4 Service Delivery (F4SD) het ook buite die nasionale tesourie betoog. “Ons, as F4SD, kan nie meer stil bly terwyl ons demokrasie, waarvoor ons so hard baklei het, bedreig word nie. Die tyd vir ŉ nuwe stem het aangebreek en as F4SD wil ons seker maak die nuwe stem word gehoor,” het die nasionale sameroeper van F4SD, Mbahare Kekana, gesê. “Ons ondersteun onbeskaamd die massa mobilisering om die ware vryheid te herstel wat beteken dat die mense sal regeer.”